বিষ্ণুপুরের সোনামুখীতে গোষ্ঠী সংঘর্ষে গুলি চালানোর অভিযোগ, গ্রেফতার এক

সৈয়দ মফিজুল হোদা, বিষ্ণুপুর:- সোনামুখীর (Sonamukhi) চকাই গ্রামে তৃণমূলের (Tmc Group Clas) গোষ্ঠী সংঘর্ষে গুলি চালানোর ঘটনায় গ্রেফতার এক। আগ্নেয়াস্ত্র কোথা থেকে আনা হয়েছিল খতিয়ে দেখছে পুলিশ।

পুলিশ জানিয়েছে ধৃতের নাম বকুল খান (Bakul Khan)। ঘটনায় মূল অভিযুক্ত সেকেন্দার খানের সহযোগী হিসাবে কাজ করেছিল বকুল খান। ধৃতকে আজ বিষ্ণুপুর মহকুমা আদালতে (Bishnupur sub divisional court) পেশ করছে পুলিশ।

পুলিশ সূত্রে জানা গেছে, গতকাল সোনামুখী থানার চকাই গ্রামে পঞ্চায়েতের নিকাশি নালা তৈরি করা নিয়ে গোষ্ঠী সংঘর্ষে গুলি চলে। গুলিবিদ্ধ হন তৃনমূলের স্থানীয় বুথ সভাপতি নাসিম শেখ। গুলি চালানোর অভিযোগ ওঠে তৃনমূল কর্মী সেকেন্দার খানের বিরুদ্ধে। গতকাল রাতেই গুলিবিদ্ধ সেকেন্দার খান ও তাঁর ৩ সহযোগীর বিরুদ্ধে সোনামুখী থানার হামলার অভিযোগ দায়ের করেন গুলিবিদ্ধ বুথ সভাপতি নাসিম শেখের ভাই।

আরও পড়ুন: তৃণমূলের গোষ্ঠী সংঘর্ষে চলল গুলি, গুলিবিদ্ধ বুথ সভাপতি

সংঘর্ষে গুরুতর জখম হয়ে আপাতত বাঁকুড়া সম্মিলনী মেডিক্যাল কলেজে চিকিৎসাধীন মূল অভিযুক্ত সেকেন্দার। পুলিশ গ্রেফতার করেছে সেকেন্দারের সহযোগী বকুল খানকে। ঘটনাস্থল থেকে ইতিমধ্যেই একটি ওয়ান শর্টার বন্দুক ও এক রাউন্ড কার্তুজের খোল উদ্ধার করেছে পুলিশ। গুলি চালানোর ক্ষেত্রে যে বন্দুক ব্যবহার করা হয়েছিল তা কোথা থেকে এসেছিল তা খতিয়ে দেখছে পুলিশ। অন্য ২ অভিযুক্তর খোঁজেও তল্লাশি শুরু হয়েছে।